DECIZIA COMISIEI
din 31 iulie 2009
de modificare a Deciziei 2008/965/CE a Comisiei privind ajutorul financiar din partea Comunității pentru anul 2009 pentru anumite laboratoare comunitare de referință din sectorul sănătății animale și al animalelor vii
[notificată cu numărul C(2009) 5947]
(Numai textul în limba engleză este autentic)
(2009/585/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 31 alineatul (2),
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2), în special articolul 32 alineatul (7),
întrucât:
(1)
În temeiul articolului 31 alineatul (1) din Decizia 2009/470/CE, laboratoarele comunitare de referință din sectorul sănătății animale și al animalelor vii pot primi ajutor comunitar.
(2)
Decizia 2008/965/CE a Comisiei (3) a acordat ajutor financiar comunitar în valoare de maximum 400 000 EUR la un procent de 100% din cheltuielile eligibile, astfel cum sunt definite în Regulamentul (CE) nr. 1754/2006 al Comisiei din 28 noiembrie 2006 de stabilire a normelor de acordare a asistenței financiare comunitare laboratoarelor comunitare de referință pentru hrana pentru animale, produse alimentare și sectorul sănătății animale (4) către Veterinary Laboratories Agency (VLA), New Haw, Weybridge, Regatul Unit, laboratorul comunitar de referință (LCR) pentru gripă aviară, pentru programul de lucru pentru perioada 1 ianuarie-31 decembrie 2009.
(3)
Programul de lucru aprobat al LCR pentru gripă aviară prevede că, având în vedere apariția gripei la păsări și alte animale, este necesar să se mențină sub supraveghere impactul zoonotic posibil rezultat din riscul determinat de acești viruși gripali.
(4)
Noul virus gripal A/H1N1, a cărui ocurență a fost detectată recent la oameni în Mexic, SUA și, apoi, în alte părți ale lumii, conține material genetic de la viruși gripali porcini, aviari și umani, dar pare a fi distinct de alți viruși H1N1 cunoscuți pentru ocurență la porci. Detectarea noului virus gripal A/H1N1 la un șeptel de porci din Canada poate fi primul caz raportat de transmitere de la om la animal a acestui nou subtip particular de virus. Cu toate acestea, importanța acestor descoperiri urmează a fi înțeleasă și evaluată pe deplin de către comunitatea științifică atunci când vor fi disponibile suficiente date științifice.
(5)
Investigarea dinamicii infecției, a patogenezei, a susceptibilității gazdei și a transmisibilității actualului nou virus gripal A/H1N1 la diferite specii animale și, în special, la porci este esențială pentru asigurarea probelor științifice necesare pentru o evaluare a riscului veterinar. Un rezultat cheie al studiului va fi elaborarea unui „set de instrumente” de reactivi și materiale pentru diagnosticul de laborator.
(6)
Aceste investigații ar trebui să fie incluse în programul de lucru pentru anul 2009 al LRC pentru gripa aviară care a elaborat deja modele pentru studierea parametrilor de infectare și a realizat mai multe teste cu viruși gripali din surse diferite. Investigațiile suplimentare vor folosi porcine și, printr-o combinație de măsuri multifactoriale, vor avea drept obiectiv furnizarea de probe pentru susceptibilitatea și consecințele potențiale ale infectării porcilor cu noul virus gripal A/H1N1. Toate experimentele (atât pe animale, cât și în laborator) se vor executa cu respectarea strictă a condițiilor de biosecuritate și biosiguranță deja aplicate la LCR pentru gripa aviară.
(7)
Regulamentul (CE) nr. 1754/2006 prevede că asistența financiară din partea Comunității se plătește dacă programele de lucru aprobate sunt puse în aplicare în mod eficient, iar beneficiarii comunică toate informațiile necesare în anumite termene.
(8)
Comisia a evaluat programul de lucru suplimentar modificat și estimările bugetare modificate corespunzătoare înaintate de către LCR pentru gripa aviară.
(9)
În consecință, ar trebui să se acorde LCR o asistență financiară comunitară suplimentară pentru gripa aviară, pentru a realiza investigațiile suplimentare asupra noului virus gripal A/H1N1.
(10)
În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (5), Fondul european de garantare agricolă (FEGA) finanțează eradicarea bolilor la animale și programe de control (măsuri veterinare). În plus, articolul 13 al doilea paragraf din regulamentul menționat anterior prevede că în cazuri excepționale, justificate corespunzător, pentru măsurile și programele reglementate prin Decizia 90/424/CEE a Consiliului (6), cheltuielile aferente costurilor administrative și de personal efectuate de statele membre și de beneficiarii ajutoarelor finanțate de FEGA se suportă de către fond. În sensul controlului financiar, se aplică articolele 9, 36 și 37 din Regulamentul (CE) nr. 1290/2005.
(11)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În al doilea paragraf al articolului 13 din Decizia 2008/965/CE, mențiunea „400 000 EUR” se înlocuiește cu „530 000 EUR”.
Articolul 2
Prezenta decizie se adresează Veterinary Laboratories Agency (VLA) Weybridge, New Haw, Addelstone, Surrey KT15 3NB, Regatul Unit; domnul Ian Brown, tel. +44 1932357339.
Adoptată la Bruxelles, 31 iulie 2009.